钦定古今图书集成/明伦汇编/闺媛典/第025卷 > 余懋衡妻江氏
## 钦定古今图书集成/明伦汇编/闺媛典/第025卷 > 余懋衡妻江氏

按《婺源县志》：“江氏，名德芳，南尚书余懋衡妻，广州府
同知江朝阳女。幼习女训、《内则》《二南》《周易》诸书归余。
善事舅姑，尽脱簪珥，助夫入成均。夫成进士，令永新，
一清如水，氏甘之如饴。夫召为御史，疏罢天下矿税，
上怒，诏缇骑逮之，人尽股栗，氏无怖容，徐而曰：‘蹇蹇
匪躬，臣道也’。会有雷震之异，上悟，薄罚俸一年，人贺”
更生，氏亦无喜色。夫按秦劾税珰梁永，永惧，贿厨役
行蛊子鸣雷初闻报，誓入秦死之，氏止之曰：“至人无
死地，子姑待之。”已而得报，果得解。夫丁父艰，孑然苫
块，不御酒肉者三年，氏亦不以酒肉进，不逾阈而相
见。性喜俭素，终身椎髻青衫，教子如严师，有过必杖。
既贵且老，祭祀必手亲𬞟藻，极致丰洁，尝曰：“世人享
客丰而奉先菲，何其舛也？”语人子妇必劝孝，语人妯
娌必劝和。以夫贵，封孺人，晋赠恭人。